ལན།ལག་ལེན་དུ་འདེབས་པར་བྱེད་པ་ལ་ཐེག་པ་ཆེ་ཆུང་གང་ནས་བཤད་ཀྱང་ནང་པའི་ཆོས་ཀྱི་སྟ་གོན་དང་འབྲེལ་བའི་ཐོག་ནས་འཁོར་བའི་སྣོད་བཅུད་འདི་དག་ཐམས་ཅད་མི་རྟག་པ་དང༌།སྡུག་བསྔལ་བ།སྟོང་པ་དང༌།བདག་མེད་པ།འགྲོ་བ་རིགས་དྲུག་གང་དུ་སྐྱེ་བ་བླངས་ཀྱང་མཐའ་བརྟན་པོ་མེད་པ་ཞིགསྡུག་བསྔལ་དང་འབྲལ་མི་ཐུབ་པ་ཞིགསྡུག་བསྔལ་གྱི་ར་བའི་ནང་དུ་ཚུད་བསྡད་པ་ཞིག་བསམ་བློར་འཁོར་ཡོང་དུས་དེ་ལས་ཐར་བའི་ཐབས་ཞིག་འཚོལ་དགོས་པ་རེད།ཐབས་དེ་འཚོལ་བ་ལ་སུས་ཕན་གྱི་རེད་ཅེ་ན།རང་འཁོར་བ་རུ་གནས་བསྡད་པ་ཞིག་གིས་ཕན་གྱི་ཡོད་པ་མ་རེད།འཁོར་བ་ལས་གྲོལ་བའི་འཕགས་པ་དགྲ་བཅོམ་པའམ།སར་གནས་པའི་བྱང་ཆུབ་སེམས་དཔའ།སངས་རྒྱས་ལྟ་བུ་རང་ཉིད་འཁོར་བའི་སྡུག་བསྔལ་ཐམས་ཅད་ལས་གཏན་དུ་བྲལ་ཟིན་པ་ཞིག་གི་རྗེས་སུ་འཇུག་ནས།དེའི་བསླབ་པ་ལྟ་བུ་ཉམས་སུ་བླངས་པ་ཡིན་ན།འབྲས་བུ་འཐོབ་རྒྱུ་ཡོད་པ་ངེས་དགོས་པ་རེད་བསམ་གྱི་ཡོད།